钦定古今图书集成/理学汇编/学行典/第171卷 > 安熙
## 钦定古今图书集成/理学汇编/学行典/第171卷 > 安熙

按《元史安熙传》，“熙字敬仲，真定槁城人。祖滔、父松，皆
以学行淑其乡人。熙既承其家学，及闻保定刘因之
学，心向慕焉。熙家与因所居相去数百里，因亦闻熙
力于为己之学，深许与之。熙方将造其门，而因已殁，
乃从因门人乌叔备问其绪说。盖自因得宋儒朱熹
之书，即尊信力行之，故其教人必尊朱氏。然因之为”
人高明坚勇，其进莫遏。熙则简静和易，务为下学之
功。其《告先圣文》有曰：“追忆旧闻，卒究前业，洒扫应对，
谨行信言，馀力学文，穷理尽性，循循有序，发轫圣途，
以存诸心，以行诸己，以及于物，以化于乡。”其用功平实切密，可谓善学朱氏者。熙遭时承平，不屑仕进，家
居教授垂数十年，四方之来学者多所成就。既殁，乡
人为立祠于槁城之西筦镇。其门人苏天爵为辑其
遗文，而虞集序之曰：“使熙得见刘氏，廓之以高明，厉
之以奋发，则刘氏之学当益昌大于时矣。”